**PRODAJA IMOVINE NA KOJOJ JE UPISANO ZALOŽNO PRAVO ILI ZA KOJU POSTOJI IZLUČNI ZAHTEV**

*- obračun namirenja razlučnog poverioca -*

**Tijana Ljubisavljević dipl.ecc**

APRIL 2015. GODINE

Stečajni sudija donosi rešenje o bankrotstvu u skladu sa kojim stečajni upravnik započinje i sprovodi prodaju celokupne imovine stečajnog dužnika ili delova imovine stečajnog dužnika. Stečajni upravnik je dužan da pre prodaje izvrši procenu vrednosti imovine stečajnog dužnika, odnosno procenu vrednosti stečajnog dužnika kao pravnog lica.

Prodaja imovine vrši se javnim nadmetanjem, javnim prikupljanjem ponuda ili neposrednom pogodbom[[1]](#footnote-1), u skladu sa Zakonom o stečaju i Nacionalnim standardima za upravljanje stečajnom masom. Ukoliko je predmet prodaje imovina stečajnog dužnika na kojoj nisu postojala opterećenja, sredstva ostvarena prodajom ulaze u stečajnu masu, a njihova deoba vrši se u skladu sa postupkom deobe propisanim Zakonom o stečaju. Predmet prodaje može biti i imovina nad kojom je utvrđeno razlučno pravo i u tom slučaju sredstva ostvarena prodajom služe prvenstveno za namirenje razlučnih poverilaca.

Razlučni poverioci su poverioci koji imaju založno pravo, zakonsko pravo zadržavanja ili pravo namirenja na stvarima i pravima o kojima se vode javne knjige ili registri i imaju pravo na prvenstveno namirenje iz sredstava ostvarenih prodajom imovine, odnosno naplate potraživanja na kojoj su stekli to pravo.[[2]](#footnote-2)

**OBRAČUN NAMIRENJA RAZLUČNOG POVERIOCA U SLUČAJU PRODAJE IMOVINE NAD KOJOM JE UTVRĐENO RAZLUČNO PRAVO**

Ako je imovina bila predmet obezbeđenja potraživanja jednog ili više razlučnih i založnih poverilaca iz ostvarene cene prvenstveno se namiruju troškovi prodaje i drugi neophodni troškovi (troškovi procene imovine, troškovi oglašavanja, zakonske obaveze i sl.), koji uključuju i nagradu stečajnog upravnika, a iz preostalog iznosa isplaćuju se razlučni poverioci čije je potraživanje bilo obezbeđeno prodatom imovinom i založni u skladu sa njihovim pravom prioriteta.[[3]](#footnote-3) Namirenje razlučnih i založnih poverilaca u skladu sa Zakonom o izmenama i dopunama Zakona o stečaju („Službeni glasnik RS“, broj 83/14) mora biti izvršeno u roku od pet dana, od dana kada je stečajni upravnik primio sredstva po osnovu prodaje imovine, odnosno naplate potraživanja. Zakonom o stečaju („Službeni glasnik RS“, broj 104/09) propisano je da namirenje razlučnih poverilaca mora biti izvršeno u roku od tri dana. Još jedna novina koju nam izmene i dopune zakona donose je i preciziranje troškova koji padaju na teret razlučnih poverilaca. Na ovaj način su dileme na koje stečajni upravnici u praksi nailaze razrešavaju.

Pre isplate sredstava, stečajni upravnik vrši obračun za isplatu razlučnih poverilaca.

Primer 1.: Održana je prodaja metodom javnog prikupljanja ponuda. Predmet prodaje je paket koji delom čini imovina koja je pod teretom. Ostvarena kupoprodajna cena iznosi 40.000.000,00 dinara, a utvrđeno razlučno potraživanje iznosi 70.000.000,00 dinara. Ako znamo da je ukupna procenjena vrednost imovine koja je prodata 110.000.000,00 dinara, procenjena vrednost imovine nad kojom je konstituisano obezbeđenje 95.000.000,00 dinara i da su ukupni troškovi prodaje 1.510.664,00 dinara možemo izvršiti obračun isplate razlučnog poverioca.

|  |  |
| --- | --- |
|  | **OBRAČUN ZA ISPLATU RAZLUČNIH POVERILACA** |
| 1 | Procenjena vrednost imovine koja je prodata  | 110.000.000,00 dinara |
| 2 | Procenjena vrednost prodate imovine nad kojom je konstituisano obezbeđenje | 95.000.000,00 dinara |
| 3 | **Udeo imovine sa obezbeđenjem u odnosu na vrednost imovine koja je predmet prodaje**  | **86,36**% |
| 4 | **Ostvarena prodajna cena imovine**  | **40.000.000,00** dinara |
| 5 | **Ostvarena prodajna cena imovine nad kojom je konstituisano obezbeđenje**  | **34.545.454,55** dinara |
| 6 | Troškovi prodaje imovine nad kojom je konstituisano obezbeđenje  | 1.304.610,00 dinara |
| 7 | Osnovica za obračun nagrade stečajnog upravnika (5-6) | 33.240.844,55 dinara |
| 8 | **Nagrada stečajnog upravnika po osnovu namirenja razlučnih poverilaca**  | **1.237.225,34** dinara |
| 9 | **Ukupno za raspodelu razlučnim poveriocima (5-6-8)** | **32.003.619,21** dinara |

Kao što se iz primera vidi, stavljanjem u odnos procenjene vrednosti imovine koja je prodata i procenjene vrednosti imovine nad kojom je konstituisano razlučno pravo dobija se udeo imovine sa obezbeđenjem u prodatoj imovini. Kada se dobijeni procenat, u našem primeru 86,36%, pomnoži sa ostvarenom prodajnom cenom dobije se ostvarena prodajna cena imovine nad kojom je konstituisano obezbeđenje. Iznos sredstava kojima će razlučni poverioci biti namireni dobija se kada se cena ostvarena prodajom imovine pod razlučnim pravom umanji za troškove prodaje, ostale neophodne troškove i nagradu stečajnog upravnika po osnovu namirenja razlučnih poverilaca.

U troškove koji padaju na teret razlučnih poverilaca spadaju troškovi procene imovine, obezbeđenja imovine, troškovi oglašavanja, administrativne takse katastra nepokretnosti, zakonske obaveze, naknada za ALSU... Iznos troškova koji se odnosi samo na imovinu koja je pod razlučnim pravom opredeljuje se tako što se procenat učešća procenjene vrednosti imovine pod razlučnim pravom u odnosu na procenjenu vrednost prodate imovine pomnoži sa ukupnim troškovima prodaje (1.510.664,00 dinara\***86,36**%=1.304.610,00 dinara).

Nagrada stečajnog upravnika za namirenje razlučnih poverilaca obračunava se u skladu sa Pravilnkom o osnovama i merilima za određivanje nagrade za rad i naknade troškova stečajnih upravnika („Sl. glasnik RS“ br. 1/2011 i 10/2012). Osnovica za obračun nagrade stečajnom upravniku dobija se nakon oduzimanja troškova prodaje koji terete razlučne poverioce od sredstava dobijenih na ime prodaje imovine stečajnog dužnika koja je pod razlučnim pravom i ona iznosi 33.240.844,55 dinara, odnosno 277.007,04 eura (1 euro=120,00 dinara). Po Prvavilniku o osnovama i merilima za određivanje nagrade za rad i naknade troškova stečajnih upravnika („Sl. glasnik RS“ br. 1/2011 i 10/2012) nagrada se obračunava na sledeći način:

|  |  |  |  |
| --- | --- | --- | --- |
| Osnovica za obračun |  | Nagrada u dinarima | Nagrada u evrima |
| do 100.000 € | 5% |   |  |
| 100.001 do 500.000 € | 5.000 € uvećanih za 3% vrednosti preko 100.000 €  | 1.237.225,34 dinara  | 10.310,21 evra |
| 500.001 do 1.000.000 € | 17.000 € uvećanih za 2% vrednosti preko 500.000 €  |   |  |
| preko 1.000.000 € |  27.000 € uvećanih za 0,5% vrednosti preko 1.000.000 €  |   |  |

Razlučnom poveriocu će biti isplaćen iznos od 32.003.619,21 dinara.

Prethodni primer se odnosio na slučaj kada je na nepokretnosti utvrđeno razlučno pravo jednog razlučnog poverioca.

Predmet prodaje može biti i imovina nad kojom je konstituisano razlučno pravo većeg broja razlučnih poverilaca. U tom slučaju stečajni upravnik je dužan da isplatu vrši prema vremenu upisa založnog prava.

U stečajnom postupku razlučni poverioci imaju prava na obračun ugovorene i zatezne kamate na obezbeđena potraživanja, ali samo do visine realizovane vrednosti imovine koja služi za namirenje obezbeđenih potraživanja. To znači da, ukoliko je Zaključkom o listi utvrđenih i osporenih potraživanja utvrđeno razlučno potraživanje sa kamatom do isplate, a da glavnica i obračunata kamata do isplate ne prelaze realizovanu vrednost predmeta obezbeđenja stečajni upravnik će razlučnom poveriocu isplatiti glavnicu i kamatu do isplate. Ukoliko preostanu sredstva vršiće se isplata ostalih razlučnih poverilaca po redosledu upisa.

Razlučni poverilac može biti nezadovoljan obračunom stečajnog upravnika, može uložiti žalbu protiv rešenja koje je stečajni sudija doneo na predlog stečajnog upravnika ili može da primedbuje na radnje stečajnog upravnika - obračun za namirenje razlučnog poverioca. O primedbi odlučuje stečajni sudija, zaključkom protiv koga nije dozvoljena žalba.

Ukoliko posle namirenja razlučnih i založnih poverilaca preostanu sredstva, celokupan preostali iznos ulazi u stečajnu masu i deli se stečajnim poveriocima u skladu sa odredbama zakona koje se odnose na deobu stečajne mase.

**PROCENA STEČAJNOG DUŽNIKA KAO PRAVNOG LICA DNT METODOM U SMISLU PROCENE UČEŠĆA RAZLUČNOG POVERIOCA U PROCENI I OSTVARENOJ PRODAJNOJ CENI**

Nacionalnim standardom broj 5 o načinu i postupku unovčenja imovine stečajnog dužnika propisano je da je stečajni upravnik, u slučaju prodaje stečajnog dužnika na čijoj imovini postoje razlučna prava, dužan da angažuje stručno lice za procenu stečajnog dužnika kao pravnog lica i procenu vrednosti imovine stečajnog dužnika koja je predmet razlučnog prava. Stečajni upravnik objavljuje oglas, u najmanje jednom visokotiražnom listu koji se distribuira na teritoriji Republike Srbije, kojim poziva stručna lica da dostave ponude za vršenje procene.

Pozivom za dostavljanje ponuda za pružanje usluga procene vrednosti imovine stečajnog dužnika potrebno je definisati da je ponuđač, po završetku posla, dužan da pripremi i dostavi stečajnom upravniku detaljan izveštaj u elektronskoj formi i u tri primerka u pisanoj formi, koji će morati da sadrži sledeće:

* Predmet procene;
* Mišljenje o priloženoj imovinsko-pravnoj dokumentaciji;
* Pravno mišljenje u vezi pravnog statusa imovine koja je predmet procene, na osnovu pribavljene dokumentacije;
* Spisak imovine na kojoj je konstituisana hipoteka ili ručna zaloga, sa spiskom razlučnih poverilaca sa redosledom namirenja;
* Definicija vrednosti;
* Datum procene;
* Klasifikacija po grupama osnovnih sredstava;
* Opis metoda korišćenih u proceni svake grupe osnovnih sredstava i kapitala;
* Zaključak o procenjenoj likvidacionoj vrednosti imovine stečajnog dužnika i zaključak o procenjenoj vrednosti stečajnog dužnika kao pravnog lica;
* Udeo koji vrednost imovine na kojoj je kostituisana hipoteka ima u procenjenoj vrednosti pravnog lica;
* Pretpostavke i ograničavajući uslovi;
* Priloge sa iskazanom vrednošću po svakoj stavci osnovnih sredstava;
* Procenu svrsishodnosti prodaje stečajnog dužnika kao pravnog lica u odnosu na prodaju stečajnog dužnika u delovima.

Dostavljene ponude stečajni upravnik prosleđuje odboru poverilaca zbog izbora ponuđača. Ukoliko odbor poverilaca odluku ne donese u roku od petnaest dana, izbor ponuđača vrši stečajni upravnik. Prilikom odabira potrebno je voditi računa, pored finansijske ponude, i o stručnosti, referencama i drugim elementima ponude koji su od značaja za vršenje adekvatne procene.

Nakon izbora procenitelja, stečajni upravnik priprema informacione osnove za procenu vrednosti stečajnog dužnika kao pravnog lica. Procenitelju se dostavljaju osnovni podaci o osnivanju, osnivaču, promenama pravnog statusa, sedišta, spisak imovine koji ulazi u stečajnu masu (pokretna i nepokretna imovina, potraživanja stečajnog dužnika), imovinsko-pravna dokumentacija. Na osnovu dostavljenih podataka i podataka o privredi, grani privrede, poslovnom i tržišnom položaju, pravnom i finansijskom položaju stečajnog dužnika, angažovani procenitelj pristupa izradi procene.

Procena se sastoji od procene vrednosti do koje se dolazi iz niza složenih i sofisticiranih postupaka koje sprovodi procenitelj i na kraju od iskazanog ekspertskog mišljenja. Kod procene stečajnog dužnika kao pravnog lica najčešće se koristi prinosni metod, metod diskontovanja neto novčanog toka (DNT metod). Prinosni metod investitoru najbolje ukazuje na prinosnu sposobnost i isplativost ulaganja.

DNT metod obuhvata:

* finansijsku analizu (Analiziraju se finansijskie informacije iz poslovne istorije preduzeća za poslednjih 5 godina. U slučaju da se do tih informacija ne može doći, projekcije mogućeg poslovanja preduzeća u stečaju izvršiće se na osnovu poslovne prakse preduzeća iz iste ili sličnih delatnosti, a koja nisu u stečaju. Ova analiza predstavlja polaznu tačku za projekciju bilansa stanja i bilansa uspeha. Kada je reč o projektovanom bilansu stanja, njegovu projekciju ima smisla vršiti ukoliko preduzeće posluje u skladu sa registrovanom delatnošću odnosno celokupni poslovni sistem je već u određenoj bilansnoj ravnoteži. U slučaju prodaje stečajnog dužnika kao pravnog lica projektovanje bilansa stanja ne može da se uradi sa pouzdanom preciznošću jer prodajom, imovina stečajnog dužnika će ući u bilanse nekog drugog pravnog lica čija struktura će zavisiti pre svega od poslovnih odluka menadžmenta kupca. U okolnostima prodaje stečajnog dužnika dovoljno je projektovati bilanse uspeha i podatak o projektovanoj amortizaciji imovine stečajnog dužnika. Procena DNT metodom podrazumeva i pretpostavku delatnosti kojima će se preduzeće baviti, obim poslova po delatnostima u periodu projekcije, očekivane prodajne cene po proizvodima i uslugama, vrednost troškova po vrstama po svim proizvodima i/ili uslugama i po svim godinama projekcije. Poslovanje svakog privrednog subjekta je pod znatnim uticajem očekivanih kretanja privrede i grane u kojoj preduzeće posluje, zato bitan elemenat pri projekcijama predstavljaju osnovne pretpostavke o razvoju privrede i grane u projektovanom periodu.)
* definisanje novčanog toka (Neto novčani tok predstavlja razliku priliva i odliva sredstava u projektovanom periodu);
* utvrđivanje diskontne stope i svođenje neto novčanog toka na sadašnju vrednost (Diskontna stopa predstavlja cenu kapitala koja se određuje prema rizičnosti ulaganja. Diskontni faktor predstavlja zbir stope ulaganja bez rizika, stope za ulaganje sa rizikom, stope rizika za ulaganje u konkretno preduzeće i stope rizika za ulaganje u Srbiji. Obračun stope za ulaganje sa rizikom uključuje procenu rizika veličine preduzeća, menadžment potencijala, proizvodnog portfolija, organizacione i kadrovske osposobljenosti, zatim ocenu rizika finansijskog položaja, proizvodne i geografske diversifikacije i potencijala prodaje)
* izračunavanje rezidualne vrednosti (rezidualna vrednost predstavlja iznos koji bi preduzeće primilo danas ako bi otuđilo sredstvo, nakon dobijanja procenjenih troškova prodaje i pod pretpostavkom da je sredstvo na kraju svog veka i u stanju koje se očekuje na kraju njegovog korisnog veka)
* utvrđivanje vrednosti preduzeća putem diskontovanja novčanog toka (Procenjena vrednost kapitala po metodu DNT dobija se kao zbir sadašnje (diskontovane) vrednosti neto novčanog toka u projektovanom periodu i sadašnje vrednosti reziduala.)
* analiza dobijenih rezultata (mišljenje procenitelja o najcelishodnijem načinu prodaje imovine stečajnog dužnika)

U proceni prinosnom metodom procenitelj ne navodi spisak imovine stečajnog dužnika, s obzirom da DNT metod to i ne zahteva. Prodajom stečajnog dužnika kao pravnog lica na kupca se prenose prava koja stečajni dužnik ima, te je ta prava potrebno i definisati. Kao jedan od priloga Ugovora o kupoprodaji stečajnog dužnika kao pravnog lica je deo izveštaja o proceni vrednosti sa popisnim listama imovine stečajnog dužnika (pokretna, nepokretna imovina, spisak parnica, nenaplaćenih potraživanja itd.).

Ugovorom o kupoprodaji stečajnog dužnika kao pravnog lica definiše se da je kupac saglasan da u slučaju da se nakon zaključenja ugovora utvrdi da pravno lice koje je kupio raspolaže i drugom imovinom (stvari, prava i potraživanja) koja nije obuhvaćena procenom i ne nalazi se u specifikaciji koja je prilog Ugovora o kupoprodaji stečajnog dužnika kao pravnog lica, ta naknadno pronađena imovina pripada stečajnoj masi. Naknadno pronađena imovina ulazi u vrednost stečajne mase koja je formirana nakon prodaje stečajnog dužnika kao pravnog lica i obustave stečajnog postupka nad stečajnim dužnikom. Kupac je obavezan da o postojanju novopronađene imovine odmah obavesti nadležan Privredni sud i istu odmah i bez odlaganja preda stečajnom upravniku stečajne mase radi nastavljanja stečajnog postupka u odnosu na naknadno pronađenu imovinu. Stečajna masa ima prava na naknadu štete u visini tržišne vrednosti novopronađene imovine.

Zbog svega gore navedenog procenitelj, pored procene vrednosti stečajnog dužnika kao pravnog lica DNT metodom, vrši i procenu likvidacione vrednosti imovine stečajnog dužnika.

Likvidaciona vrednost imovine predstavlja novčani iznos koji bi se ostvario pojedinačnom prodajom delova imovine pod pretpostavkom da preduzeće prestaje sa radom, odnosno, u nekim slučajevima, da prestaje potreba preduzeća za određenom imovinom te se odluka o njenom otuđenju smatra najracionalnijim rešenjem. Ovo je osnovna razlika u odnosu na metod diskontovanja novčanih tokova koji pretpostavlja kontinuitet u poslovanju preduzeća. Likvidaciona vrednost imovine predstavlja novčani iznos koji bi se ostvario pojedinačnom prodajom dela imovine u najpovoljnijem scenariju postupka redovne likvidacije preduzeća po tržišnim odnosno fer cenama. Fer vrednost odslikava aktuelnu situaciju na tržištu, a tekuće cene na aktivnom tržištu su njen najbliži pokazatelj. Pojedinačna procena likvidacione vrednosti imovine vrši se za one pozicije koje imaju veću individualnu vrednost. Za one pozicije imovine čija je pojedinačna nabavna vrednost mala vrši se grupna procena likvidacione vrednosti.

Procenjena vrednost imovine stečajnog dužnika predstavlja zbir svih pojedinačnih procenjenih likvidacionih vrednosti za svako pojedinačno sredstvo ili grupu sredstava. Detaljan pregled procenjene likvidacione vrednosti imovine preduzeća čini sastavni deo procene vrednosti imovine i sadrži, između ostalog, kolonu inventarnog broja. Procenitelj obračunava procenat učešća likvidacine vrednosti pojedinačne imovine u ukupnoj likvidacionoj vrednosti imovine stečajnog dužnika. Na ovaj način dobijamo i procentualno učešće likvidacine vrednosti imovine pod razlučnim pravom u ukupnoj likvidacionoj vrednosti imovine stečajnog dužnika

Množenjem pomenutog učešća sa ukupnom procenjenom vrednošću stečajnog dužnika kao pravnog lica dobijene DNT metodom dobija se procenjena vrednost imovine koja je pod razlučnim pravom u pravnom licu.

**OBRAČUN NAMIRENJA RAZLUČNOG POVERIOCA**

**U SLUČAJU PRODAJE PRAVNOG LICA, SA IMOVINOM NAD KOJOM JE UTVRĐENO RAZLUČNO PRAVO**

U slučaju kada je stečajni dužnik prodat kao pravno lice, razlučni i založni poverioci koji su imali obezbeđeno pravo na bilo kom delu imovine stečajnog dužnika imaju pravo prioriteta u deobi sredstava ostvarenih prodajom, prema rangu prioriteta koji su stekli u skladu sa zakonom, a srazmerno procenjenom učešću vrednosti imovine koja je predmet obezbeđenog prava u odnosu na procenjenu vrednost pravnog lica.

Princip koji se primenjuje kod obračuna za isplatu razlučnih poverilaca u slučaju prodaje stečajnog dužnika kao pravnog lica je isti kao kod prodaje imovine stečajnog dužnika.

S obzirom da se procena pravnog lica vrši DNT metodom, najvažnije je da pravilno odredite učešće procenjene vrednosti imovine pod teretom u odnosu na procenjenu vrednost stečajnog dužnika kao pravnog lica.

Primer 2.: Prodaja stečajnog dužnika kao pravnog lica. Ostvarena kupoprodajna cena iznosi **40.000.000,00** dinara, a utvrđeno razlučno potraživanje iznosi 10.000.000,00 dinara sa zateznom kamatom do isplate. Ako znamo da je ukupna procenjena vrednost stečajnog dužnika kao pravnog lica **140.000.000,00** dinara, procenat učešća procenjene vrednosti imovine koja je pod teretom u ukupnoj procenjenoj vrednosti stečajnog dužnika kao pravnog lica u skladu sa procenom stečajnog dužnika kao pravnog lica 35% i da su ukupni troškovi prodaje 458.000,00 dinara, možemo izvršiti obračun isplate razlučnog poverioca.

|  |
| --- |
| **OBRAČUN ZA ISPLATU RAZLUČNIH POVERILACA** |
| 1. | **Procenjena vrednost stečajnog dužnika kao pravnog lica**  | **140.000.000,00 Din.** |
| 2. | **Kupoprodajna cena koja je ostvarena na prodaji javnim prikupljanjem ponuda, prihvaćena od strane Odbora poverilaca**  | **40.000.000,00 Din.** |
| 3. | Procenat učešća procenjene vrednosti imovine koja je pod teretom u ukupnoj procenjenoj vrednosti stečajnog dužnika kao pravnog lica u skladu sa procenom stečajnog dužnika kao pravnog lica  | 35,00% |
| 4. | Učešće razlučnog poverioca u ostvarenoj kupoprodajnoj ceni  | 14.000.000,00 Din. |
| 5. | *Ukupni troškovi oglašavanja*  | *88.000,00 Din.* |
| 6. | **Troškovi oglašavanja na teret razlučnog poverioca**  | **30.800,00 Din.** |
| 7. | *Ukupni troškovi procene*  | *300.000,00 Din.* |
| 8. | **Troškovi procene koji padaju na teret razlučnog poverioca**  | **105.000,00 Din.** |
| 9. | *Ukupna administrativna taksa katastra nepokretnosti*  | *70.000,00 Din.* |
| 10. | **Troškovi administrativne takse koji padaju na teret razlučnog poverioca**  | **24.500,00 Din.** |
| 11. | **OSNOVICA ZA OBRAČUN NAGRADE STEČAJNOG UPRAVNIKA ZA NAMIRENJE RAZLUČNOG POVERIOCA u dinarima (4-6-8-10)** | **13.839.700,00 Din.** |
| 12. | Kurs 1 euro | 120,00 Din. |
| 13. | OSNOVICA ZA OBRAČUN NAGRADE STEČAJNOG UPRAVNIKA ZA NAMIRENJE RAZLUČNOG POVERIOCA u evrima | 115.330,83 € |
| 14. | NAGRADA STEČAJNOG UPRAVNIKA ZA NAMIRENJE RAZLUČNOG POVERIOCA u evrima | 5.459,90 € |
| 15. | **Iznos nagrade u dinarima** | **655.187,40 Din.** |
| 16. | PREOSTALI IZNOS ZA NAMIRENJE RAZLUČNOG POVERIOCA (4-6-8-10-15)  | 13.184.512,60 Din. |

U skladu sa Zaključkom o listi utvrđenih i osporenih potraživanja razlučnom poveriocu je priznato potraživanje u iznosu od 10.000.000,00 dinara sa zateznom kamatom do isplate. U našem primeru glavnica i kamata do isplate prelaze iznos od 13.184.512,60 dinara koji je nakon prodaje stečajnog dužnika kao pravnog lica preostao za namirenje razlučnog poverioca. U skladu sa Članom 85. Zakona o stečaju na obezbeđena potraživanja u stečajnom postupku obračunava se ugovorena i zatezna kamata, ali samo do visine realizovane vrednosti imovine koja služi za obezbeđenje potraživanja. Istim članom Zakona o stečaju propisano je i da ako posle izmirenja svih potraživanja postoje raspoloživa sredstva za isplatu, stečajni sudija odobrava obračunavanje i plaćanje kamate obezbeđenih poverilaca koje nisu izmirene iz realizovane vrednosti predmeta obezbeđenja. Primenom navedenog člana Zakona o stečaju u našem primeru, razlučnom poveriocu će biti isplaćen iznos od 13.184.512,60 dinara (glavnica i kamata do visine realizovane vrednosti imovine koja služi za namirenje obezbeđenih potraživanja). Svoje pravo na preostali iznos kamate do isplate razlučni poverilac može ostvariti kao stečajni poverilac trećeg isplatnog reda, samo u slučaju ako posle namirenja svih potraživanja preostanu sredstva za isplatu navedene kamate i uz odobrenje stečajnog sudije. U tom slučaju, kamata bi se isplaćivala srazmerno svim poveriocima.

1. Član 132. stav 3. Zakona o izmenama i dopunama Zakona o stečaju („Službeni glasnik RS“, broj 83/14) [↑](#footnote-ref-1)
2. Član 49. stav 1. Zakona o izmenama i dopunama Zakona o stečaju („Službeni glasnik RS“, broj 83/14) [↑](#footnote-ref-2)
3. Član 132. stav 9. Zakona o izmenama i dopunama Zakona o stečaju („Službeni glasnik RS“, broj 83/14) [↑](#footnote-ref-3)